Tiger King: drap, kaos og galskap

Tiger King: drap, kaos og galskap (engelsk tittel: Tiger King: Murder, Mayhem and Madness) er en amerikansk sannkrim-serie fra 2020. Serien tar for seg livet til den eksentriske tigeroppdretteren Joseph Maldonado-Passage – kjent under forretningsnavnet Joe Exotic – og rivaliseringen med dyrevernforkjemperen Carole Baskin, eier av foreningen Big Cat Rescue. Serien hadde premiere på strømmetjenesten Netflix 20. mars 2020 og består av syv episoder og én spesialepisode.


== Om serien ==
Serien spinner rundt det lille, men aktive miljøet innen temming og oppdrett av store katter som tigre, pantere og løver i USA. Trolig finnes det opptil 10 000 tigre i USA, flere enn det lever vilt i hele verden. Parallelt med oppdrettermiljøet har det vokst frem en rekke dyreverngrupper som jobber for å forby privat oppdrett og fangehold av ville, eksotiske dyr. Blant de fremste er foreningen Big Cat Rescue, drevet av Carole Baskin.I serien portretteres flere eksentriske dyreoppdrettere. Den mest sentrale er Joe Exotic, som tidligere drev den private dyreparken Greater Wynnewood Exotic Animal Park i Oklahoma. I tillegg deltar Bhagavan «Doc» Antle, som driver en privat dyrepark i Myrtle Beach i Sør-Carolina. Størst plass vies til kampen mellom den eksentriske og fargerike Joseph Maldonado-Passage (Joe Exotic) og dyrevernsaktivisten Carole Baskin, eier av Big Cat Rescue. 
I serien hevder Baskin at Joe Exotics oppdrettsvirksomhet og dyreparkdrift er skadelig for de store kattene, og hun har gjort det til sin kampsak å få innført et nasjonalt forbud mot privat oppdrett av eksotiske dyr. Joe Exotic hevder på sin side at forholdene ved Baskins dyrereservat i Florida er kritikkverdige, og at hun forfølger og trakasserer ham. I serien vises det hvordan hun får frivillige og dyrevernsorganisasjonen PETA til å spore Joe Exotics bevegelser og overtale samarbeidspartnere til ikke å gjøre forretninger med ham. Krangelen eskalerer når Baskin holder demonstrasjoner mot Joe Exotic, mens Joe Exotic arrangerer tigershow under et nystartet firma med navn og logo som ligner Big Cat Rescue. 
Den betente tvisten endte i en rettssak om brudd på varemerkeloven, der Joe Exotic ble dømt til å betale 1 million dollar til Big Cat Rescue. Som hevn skal Joe Exotic i november 2017 ha leid en leiemorder for å ta livet av Carole Baskin. Saken ble imidlertid rullet opp før noe skjedde, og Joe Exotic ble i januar 2020 dømt til 22 års fengsel for forsøk på bestillingsdrap, og for å ha tatt livet av flere av sine tigre.


== Mottakelse ==

Serien ble utgitt for strømming på Netflix 20. mars 2020, og ble raskt en snakkis blant seere, presse og anmeldere. Hovedpersonenes uvanlige bakgrunn og liv ble gjenstand for fascinasjon og spekulasjoner. Ikke minst Joe Exotics fargerike klesstil, hockeysveis, interesse for våpen og eksplosiver, og uvanlige kjærlighetsliv. Andre særegne personer som tigertemmeren og den selverklærte guruen Bhagavan «Doc» Antle, og dyrevernsaktivisten Carole Baskin har sentrale roller i dokumentarserien. En rekke personer er intervjuet i uvanlige omgivelser, blant annet intervjues en av Joe Exotics ektemenn i bar overkropp innendørs. En av de sentrale kildene, journalisten og produsenten Rick Kirkham, er i serien intervjuet på den brune puben Valkyrien på Majorstuen i Oslo. Han har senere bosatt seg i Bodø.Norsk presse ga serien gode kritikker. Dagbladets anmelder ga den terningkast 6 og kommenterte: «Serien er et sju timer langt dypdykk inn i en ufattelig amerikansk virkelighet som overgår all fantasi. Den er så spinnvill, så uforutsigbar og begivenhetsrik at det er vanskelig å yte den skriftlig rettferdighet». NRKs Filmpolitiet ga terningkast 5, og Dagsavisen kalte serien «spinnvill».På nettstedet Rotten Tomatoes har serien oppnådd 92 prosent positiv omtale, basert på vurderinger fra 66 kritikere. Serien ble også raskt en av de mest sette på Netflix og var strømmetjenestens mest sette serie per 29. mars 2020. Seriens popularitet kan trolig også forklares med en generell økning i tv-seeing og strømming i en rekke land på grunn av de omfattende, globale karantene-restriksjonene under koronaviruspandemien vinteren 2019–2020.


== Reaksjoner ==
Hovedpersonen Joe Exotic sitter per våren 2020 fengslet, men skal ha uttrykt stor glede over oppmerksomheten serien har skapt. Ifølge programskaperne skal han være «over seg av begeistring over sin nyvunne kjendisstatus». Ifølge den tidligere dyrepasseren får han stadig forespørsler om å vise frem penispiercingen sin, og han får tilsendt bikinibilder av kvinner – til tross for at han er homofil.Carole Baskin har uttrykt dyp skuffelse over dokumentarserien, og mener den antyder og insinuerer at hun står bak millionær-ektemannen Don Lewis' forsvinning i 1997. Videre mener hun serien bevisst er sensasjonspreget, spekulativ og løgnaktig for å trekke seere, fremfor å konsentrere seg om dyrevelferd. Etter at serien ble populær, gikk det lokale politikontoret ut og ba publikum om tips som kunne oppklare hva som hendte med Lewis i 1997.


== Episodeliste ==


=== Sesong 1 ===


==== Spesialepisode ====


=== Sesong 2 ===


== Referanser ==


== Eksterne lenker ==
(en) Tiger King: drap, kaos og galskap på Internet Movie Database 
(en) Tiger King: drap, kaos og galskap på Rotten Tomatoes 
(en) Tiger King: drap, kaos og galskap på Metacritic